## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2017. augusztus 31-i nyílt üléséről***

Önkormányzati rendelet: 12-14/2017.(IX.1.)

Határozat: 100-105/2017.(VIII.31.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |  |
| --- | --- | --- |
| *Készült*: | Körmend Város Önkormányzata Képviselő-testületének 2017. augusztus 31-i nyílt üléséről | |
| *Jelen vannak:* | Bebes István, Faragó Gábor, Tóth Gábor, Geosics László, Bán Miklós, Ferencz Gyula, Czvitkovics Gyula, Szabó Ferenc, Csák Tamás, dr. Hadnagy Ádám, Auer Miklós, Tompa László képviselő-testületi tagok | |
| *Távol van:* | |  |
| *Tanácskozási joggal meghívottak közül jelen van:* | | |
|  | dr. Stepics Anita jegyző  Némethné Simon Mária, a Gazdasági és Pénzügyi Iroda vezetője  Buti László Tibor Közszolgálati Iroda vezetője  Körmendy-Szalai Mónika a Projekt Iroda vezetője | |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 14 óra 00 perckor megnyitja. Kéri a napirend elfogadását.

A Képviselő-testület a javaslatot 12 igen szavazattal elfogadja, és a következő napirendet hagyja jóvá:

# N A P I R E N D

Nyílt ülés keretében:

1. Beszámoló a polgármester két ülés közötti munkájáról.

Előterjesztő: **Bebes** **István** polgármester

1. 2017. évi költségvetési rendelet módosítása.

Előterjesztő: **Bebes** **István** polgármester

1. Partnerségi egyeztetésről rendelet alkotása.

Előterjesztő: **Bebes István** polgármester

1. Döntés Körmend város településrendezési eszközeinek módosításáról.

Előterjesztő: **Bebes István** polgármester

1. Köztemetők fenntartására kiírt pályázat elbírálása.

Előterjesztő: **Bebes István** polgármester

1. Döntéshozatal a Körmend Vasút u. 2., és 3. sz. alatti épületek helyi védelmének megszűntetéséről.

Előterjesztő: **Bebes István** polgármester

1. Helyi esélyegyenlőségi programterv felülvizsgálata.

Előterjesztő: **Bebes István** polgármester

1. Visszavásárlási jog és elidegenítési tilalom törlése.

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes István** polgármester

Bebes István elmondja, hogy Június 23. és július 14. között szabadságon volt. Június 23-án részt vett az ADA 25 éves jubileumi családi napján, valamint testvérvárosi találkozón Muraszombaton. Június 24-én részt vett a 37. Őrségi vásár megnyitó ünnepségén. Június 29-én részt vett a Dr. Batthyány-Strattmann László Orvoskör Egyesület körmendi ülésén, továbbá egyeztetést folytatott a NIF képviselőivel az M8 gyorsforgalmi út körmendi szakaszának építése miatt érintett ingatlanok kisajátításáról. Néhányan azt gondolták, hogy ezzel a kérdéssel nem foglalkoznak, azonban el kell mondania, hogy megvannak a korlátaik, a kisajátítás lefolytatásában nem vehetnek részt. Azoknak, akik kérték, hogy ő képviselje őket jelzi, hogy ezt a NIF Zrt. nem engedi meg, hiszen ez a tulajdonos és a NIF ügye. Július 6. és 9. között Roznov 750 éves fennállásának rendezvénysorozatán vett részt a Béry Balogh Ádám táncegyüttessel együtt. Július 11-én megnyitotta az Alterába Fesztivált. Július 17-én a GINOP Kastély projekt egyeztető megbeszélése zajlott a Budavári Ingatlanfejlesztő és Üzemeltető Nonprofit Kft. képviselőivel – velük van konzorciumi megállapodás a kastély felújításával kapcsolatban -, valamint megbeszélést folytatott a Miniszterelnökség társadalmi és örökségvédelmi ügyekért, valamint kiemelt kulturális beruházásokért felelős helyettes államtitkárával. Július 30-án részt vett házigazdaként a 4 város (Barcs, Celldömölk, Lenti) labdarúgó torna döntő mérkőzésén. Megköszöni Czvitkovics Gyula alpolgármesternek az előkészítő és lebonyolító munkáját. Augusztus 8-án aktualitások megbeszélése zajlott az Északnyugat-magyarországi Közlekedési Központ vezérigazgatójával, továbbá a VasiVíz Zrt. vezérigazgatójával is e témában tárgyalt. Augusztus 10-én volt felújított gyermekorvosi rendelő átadása, sajtótájékoztató. Augusztus 11-én találkozott dr. Székely János új megyéspüspökkel. Augusztus 12-én a Streetball-al kezdődött a Körmendi Napok rendezvénysorozat, a Körmendi Kulturális Központnak és a Városgondnokságnak megköszöni a rengeteg munkát. Augusztus 14-én a Szent Erzsébet Plébánia új plébánosával, Kiss Lászlóval találkozott, részt vett a beiktató miséjén is. Plébános úr igyekezett tájékozódni. Megígérte, hogy a Batthyány Kastéllyal, illetve Dr. Batthyány Lászlóval kapcsolatos eseményekben segíteni fog. Megbeszélést folytatott az Egis Nyrt. műszaki igazgatójával a kialakításra kerülő kerékpárút kapcsán, amely előkészítés alatt van, remélhetőleg év végén, jövő év elején el tud indulni a munkálat. Augusztus 15-én egyeztetést folytatott a Vas Megyei Kormányhivatalban az M8 gyorsforgalmi út terveivel kapcsolatban. Megbeszélést folytatott a Miniszterelnökség Társadalmi és Örökségvédelmi Ügyekért, valamit Kiemelt Kulturális Beruházásokért felelős helyettes államtitkárságán a Batthyány Kastély fejlesztésére irányuló, konzorciumban megvalósuló pályázat aktualitásaival kapcsolatban. Tárgyalt a Nemzeti Fejlesztési Minisztérium közlekedéspolitikáért felelős államtitkárával az M8 út aktualitásai kapcsán. Egyeztetést folytatott a Nemzeti Fejlesztési Programiroda Nonprofit Kft vezetőjével a KEHOP szennyvíz pályázatáról. Augusztus 18-án a Rázsó Imre Szakgimnázium és Szakközépiskola igazgatójával találkozott, az intézmény szakmai munkája bővül, több képzést vezettek be, amelyhez az EGIS is támogatást ad. Augusztus 19-én projektmegbeszélés volt a cseh testvérváros és Kranenburg képviselőinek részvételével. Augusztus 21-én egyeztetést folytatott a Somogyi iskola és uszoda és kollégium költségelosztásáról a Szombathelyi Tankerületi Központ képviselőivel. Augusztus 22-én megbeszélést folytatott az Emberi Erőforrások Minisztériuma kulturális kapcsolatokért és fejlesztésekért felelős helyettes államtitkárával kulturális támogatásokról. Augusztus 27-én Felsőberkiben az elkészült I. világháborús emlékművet avatta fel. Augusztus 28-án projektmegbeszélésre került sor a Kerékpáros-barát fejlesztés Körmenden, Körmend ipari terület infrastruktúrájának fejlesztése és Körmend keleti városrész csapadékvíz-elvezetése pályázatok kapcsán. Augusztus 30-án megbeszélést folytatott a Nemzeti Fejlesztési Minisztérium fejlesztés- és klímapolitikáért, valamint kiemelt közszolgáltatásokért felelős államtitkárával a körmendi szennyvíz agglomeráció befogadó képességéről. Több település csatlakozik a körmendi rendszerre, a rendszer működőképessége azonban kérdőjeles hosszútávon ennyi rácsatlakozóval. Kérik őket, hogy további projekteket generáljanak ennek felújításával kapcsolatban.

Dr. Hadnagy Ádám képviselő-testületi tag kérdezi, hogy az M8-as elkerülő kivitelezése mikor indul el.

Bebes István polgármester elmondja, hogy a közbeszerzési eljárás már lezajlott, most a kisajátításokra kerül sor, utána kezdődik meg a munka. A vállalkozói szerződés megkötése folyamatban van

Bebes István polgármester kéri a beszámoló elfogadását.

*A Képviselő-testület a beszámolót 11 igen, 1 tartózkodás mellett elfogadja.*

**2./ 2017. évi költségvetési rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a módosítás érinti a központi költségvetési támogatás útján különböző szakfeladatokra kapott normatívákat, megjelenik a minimálbér emeléshez érkezett támogatás, amely azonban nem teljeskörű, és így jelentős, közel 40 millió forint összegű terhet ró a saját költségvetésre. Megjelennek az ez évi jelentős fejlesztések, mint a Bercsényi u. felújítása, az Olcsai tömbbelső ismert problémájának megoldása, az Újváros u. kialakítása, a Babits, Fazekas, Váczi Mihály utcák felújítása. Megjelennek benne más feladatok is, mint pl. a barnamezős pályázat előkészítéséhez kapcsolódó költségek, a Teleki u. szennyvízelvezetése, a települési arculati kézikönyv elkészítése, ill. egyes TOP pályázatokhoz kapcsolódó feladat –és költségrendelés. Jelentős összegű állami támogatás érkezett a napokban Körmendre -160 milliót forint, amely felhasználása kötött -, illetve várjuk az ezt kiegészítő további rendkívüli támogatást több mint 50 millió forint összegben, illetve a REKI-ként ismert kiegészítő támogatás kiutalása is hamarosan várható. Továbbra is fegyelmezett költségvetési gazdálkodást kér mindenkitől.

Dr. Hadnagy Ádám képviselő-testületi tag kérdezi, hogy az Újváros utcát és a Legény utcát összekötő útszakasznak a kivitelezése még az ősszel elindulhat-e. Kérdezi továbbá, hogy a 4. pontban szereplő fitt eszközök elhelyezése a lakótelepen melyik lakótelepre vonatkozik.

Bebes István polgármester elmondja, hogy az Újváros utcával kapcsolatban az engedélyeztetési eljárás folyamatban van, remélhetőleg rövid határidővel lezajlik, szeretnék, ha ez a munka az idén elvégzésre kerülne. A fitt eszközök a Kauz-rétre kerülnek.

Dr. Hadnagy Ádám képviselő-testületi tag kérdezi, hogy lesz-e lehetőség az eszközök továbbfejlesztésére.

Bebes István polgármester elmondja, hogy ez természetes. Amint lesz pályázat, illetve más lehetőséggel további eszközök beszerzésére kerülhet sor.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 2 tartózkodás mellett elfogadja, és a következő rendeletet alkotja:

**12/2017.(IX.1.) önkormányzati rendelet**

Körmend Város Önkormányzatának Körmend város Önkormányzata és intézményei 2017. évi költségvetéséről szóló 1/2017. (I.27.) rendeletének módosításáról

**3./ Partnerségi egyeztetésről rendelet alkotása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a partnerségi egyeztetés mindenki előtt ismert, hiszen a júniusban elfogadott új helyi építési szabályzat, de ezt megelőzően más HÉSZ módosítások során is találkozott vele a testület. A Miniszterelnökség javaslata alapján a települések rendeletet alkotnak minderről, a kiküldött tervezett tulajdonképpen a Miniszterelnökség javaslata. A rendelet épít a településtervező és a főépítész szakmai véleményére, tulajdonképpen a polgármester és a testület is ehhez van kötve, és ez Körmenden eszerint is tud működni, így jelentős változás mindenben nem várható.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**13/2017.(IX.1.) önkormányzati rendelet**

Körmend Város Önkormányzatának a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló rendelete

**4./ Döntés Körmend város településrendezési eszközeinek módosításáról**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy sok téma kerülhet most jóváhagyásra az egyezséggel. Azt gondolták, hogy a korábbi HÉSZ is egy normális csomópont kialakítását segítheti. Az egyezség körvonalazódni látszik, természetes a HÉSZ-t igazítani próbálják a 8-as gyorsforgalmi út kialakításához. Ez a mielőbbi elindulás miatt is fontos, illetve a város számára fontos kérdések megvalósítására is figyelemmel kellett lenni. Azt kérték, hogy a nyugati csomópont kapjon újabb lehajtót, ami további ipari területeket tárhat fel, másrészt a becsatlakozás a régi 8-assal egy körforgalommal kerüljön kialakításra, hiszen így is nehéz a kihajtás. Az ígéret – melyet írásban is szeretne rögzíteni – egyértelműen segíti ennek kialakítását. Kéri a módosítás jóváhagyását és a fedezet biztosítását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen elfogadja, és a következő határozatot hozza:

**100/2017.(VIII.31.) önkormányzati határozat**

Körmend város Önkormányzata Képviselő-testülete településrendezési eszközeinek módosítását kezdeményezi az alábbi szabályozási elemek tekintetében: M8 Körmendet elkerülő út nyugati csomópont áttervezése. A Képviselő-testület felkéri a városi főépítészt, hogy a településrendezési eszközök módosítását szakmai szempontok szerint koordinálja. A Képviselő-testület felhatalmazza polgármestert, hogy a hatóságok és államigazgatási szervek felé a szükséges intézkedéseket megtegye, és a településrendezési eszközök módosítása kapcsán a szükséges szerződéseket megkösse, melyre a Képviselő-testület 400.000 Ft. fedezetet biztosít.

Felelős: Bebes István polgármester, Rápli Pál városi főépítész

Határidő: A végleges dokumentáció testület elé terjesztésre: 2017. november 30.

**5./ Köztemetők fenntartására kiírt pályázat elbírálása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a köztemetők üzemeltetésére kiírt pályázatról legutóbb döntött a testület, amely nyomán a Kovátsik és Társai Bt-től érkezett ajánlat a feladat ellátására. Az ellátandó feladat nem kicsi, és a feltételek sem a legkedvezőbbek. Nem véletlenül emeli ki az ajánlat pl. a hulladék ártalmatlanítás problémáját, amely a hulladékrendszer átalakítása óta egyre nehezebben kezelhető feladatot jelent egyre nagyobb költségen. Az anyag nem tesz róla említést, de tudni kell, hogy az ajánlati árból levonódik a sírhely megváltási díj, amely az önkormányzat bevétele, de az üzemeltető szedi be, de kifizetésre kerül a feladatellátásra. Három éves szerződésről van szó.

Auer Miklós képviselő-testületi tag elmondja, hogy többen jelezték azt neki, hogy a hétvégén a mozgássérültek nem tudnak bemenni a temetőbe. Kérdezi, hogy ez tényleg így van, akkor mi ennek az oka. Kérdezi továbbá, hogy van-e elképzelés arról, hogy majd valamikor Szombathely felől is be lehessen menni a temetőbe.

Bebes István polgármester elmondja, hogy a mozgássérülteknek technikai akadályát nem látta, pedig szokott hétvégén a temetőben járni, sőt találkozott is mozgássérülttel, és nem jelzett problémát az sem. Természetesen fontos ez, és ha tényleg problémát okoz, akkor azt meg kell nézni. Az egy és kétszámjegyű utaknál a be és kihajtás nagyon bonyolult és körülményes az engedélyek beszerzése, tegyék hozzá, hogy jelenleg egy elég forgalmas csomópontról beszélnek. Nyilván, ha a gyorsforgalmi út megépül, akkor ez módosulhat. Kéri főépítész urat, hogy nézzen utána annak, hogy milyen lehetőségek vannak.

Geosics László képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

*Auer Miklós a szavazásban nem vesz részt.*

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**101/2017.(VIII.31.) önkormányzati határozat**

Körmend város Önkormányzata Képviselő-testülete a köztemetők 3 éves üzemeltetésére a Kovatsik és Társai Temetkezési Bt. által tett ajánlatot elfogadja az alábbiakkal:

* A hulladék elszállításának és ártalmatlanításának költségviselésében az Önkormányzat továbbra is részt vesz az eddigieknek megfelelően azzal a megjegyzéssel, hogy meg kell vizsgálni a hulladék ártalmatlanításának más módjait is (biófűtőműbe szállítás pl.)
* a központi temető bővítése esetén az újonnan temetkezésre kijelölt területrész teljes gondozására, kezelésére a vállalkozó köteles minden egyéb feltétel meghatározása nélkül.

**6./ Döntéshozatal a Körmend, Vasút u. 2., és 3. sz. alatti épületek helyi védelmének megszüntetéséről**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy kicsit vissza kell térniük az M8-as út megvalósításához, hiszen a projekt elindult, ezt bizonyára mindenki tudja. A Vasút u. 2. és 3. szám alatti ingatlan helyi védettség alatt áll. A NIF Zrt. a védettség megszüntetését kéri, mivel az épületek beleesnek az M8 nyomvonalába, így elbontásra ítéltek. A védettségnek a fotók alapján szakmai indokai voltak, a főépítész hozzájárult a bontáshoz azzal, hogy fotódokumentáción kell az utókornak megőrizni azt épített örökséget.

Auer Miklós képviselő-testületi tag elmondja, hogy júniusban levették az előterjesztést a napirendről, most azonban szóról szóra ugyanaz került a testület elé, miért kellett a két hónapos várakozás.

Bebes István polgármester elmondja, hogy nyomós ok volt a várakozásra. A NIF Zrt-vel még folynak a tárgyalások, többek között annak a tervnek kapcsán is, melynek alapján a HÉSZ módosításra kerül. Voltak olyan pontok, melyek fontosak voltak, és NIF Zrt-nek is figyelembe kellett azokat vennie. Taktikailag ha ezt korábban elfogadják, hogy Körmend problémáival senki sem foglalkozott volna. A NIF-et próbálták abba az irányba vinni, hogy Körmend kéréseit is hallgassa meg.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Auer Miklós képviselő-testületi tag elmondja, hogy a kérelem úgy indul, hogy „Az M8 tárgyi szakasz azonban nemzetgazdasági szempontok alapján kiemelt állami beruházás, így jogosan mérlegelendő a védettség törlése.” A főépítész úr szakvéleménye pedig így fejeződik be: „A kérelmező által nemzetgazdasági érdekre történő hivatkozást tudomásul véve, szakmai mérlegelésnek nincs helye.” A két házat le kell bontani, ha tetszik, ha nem tetszik. 2015-ben még mindenki 2x2 sávról beszélt. 2015. áprilisában a közlekedéspolitikáért felelős államtitkár a parlamentben azt mondta Bana Tibornak adott válaszában, hogy Szentgotthárddal ellentétben Körmenden lakóházak, lakóövezetek jelentős értékvesztést szenvednek el. Ezt úgy lehetett volna kompenzálni, hogy az eredeti 2x2 sáv kerül megépítésre. Ha a 2x1 sáv elkészül, mindenki tudja, hogy úgy is fog maradni, még egyszer nem állnak neki a bővítésnek.

Bebes István polgármester elmondja, hogy a kisajátítási eljárásban azokat a kérdéseket, amiket akkor megfogalmaztak, igyekeztek figyelembe venni. Ezen ingatlanok értékét a valós értéken igyekeznek megfizetni. Azt, hogy ténylegesen annyit ér-e, azt mindig két oldalról kell vizsgálni, a tulajdonos, akié az ingatlan, hiszen jogosan mondja azt, hogy neki ez az ingatlan többet ér, vagy nagyon sokat ér. A másik oldal pedig azt mondja, hogy ez az érték az igazságügyi szakértő által megállapított érték. Emiatt jogos, hogy kizárják az önkormányzat a vitából, hiszen Körmend lakóinak érdekeit próbálnák megvédeni. Továbbra is fenntartja azt a véleményét, hogy a 2x2 sáv jobban szolgálta volna a térség érdekeit, mint a 2x1 sáv. Nem vitatja azt, hogy ennek is van pozitív hatása, ha egy munkának kétszer állnak neki, kétszer készítenek elő, kétszer közbeszereznek nyilván nem ugyanazt az értéket hozza, ha egyszerre készült volna el, akkor kevesebbe került volna.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen, 1 nem szavazattal elfogadja, és a következő határozatot hozza:

**102/2017.(VIII.31.) önkormányzati határozat**

Körmend város Önkormányzata a Nemzeti Infrastruktúra Zrt, kérésére hozzájárul ahhoz, hogy az M8 gyorsforgalmi út megépítésével összefüggésben a helyi egyedi védelem alá vont épületek” nyilvántartásából a Körmend, Vasúti u. 2. házszámú, 2831. helyrajzi számú, lakóház rendeltetésű ingatlan, és a Körmend, Vasúti u. 3. házszámú, 2827. helyrajzi számú, lakóház rendeltetésű ingatlan törlésre kerüljön azzal a feltétellel, hogy a NIF Zrt. saját költségén 2017. szeptember 30-ig elvégzi az érintett, jelenleg helyileg védett ingatlanok dokumentálási és értékmentési munkálatait a főépítésszel egyeztetve.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen, 1 nem szavazattal elfogadja, és a következő rendeletet alkotja:

**14/2017.(IX.1.) önkormányzati rendelet**

Körmend Város Önkormányzatának a helyi építészeti örökség védelméről szóló 8/2004.(III.1.) sz. önkormányzati rendelete módosításáról

**7./ Helyi esélyegyenlőségi programterv felülvizsgálata**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a helyi esélyegyenlőségi programtervet pár évvel ezelőtt fogadta el a testület.

Egy nagy munkával összeállított, számtalan adatot feldolgozó programról van szó, amit időnként felül kell vizsgálni. Ez történt most meg házon belül, ami alapján a kollégák nem javasolják a módosítást, de az átfogó felülvizsgálatot, ahogy az előterjesztés is írja, hamarosan eszközölni kell.

Auer Miklós képviselő-testületi tag kérdezi, hogy az eredeti anyag tele van grafikákkal, táblázatokkal, adatokkal, melyek változtak, változhattak. Ezek szerint módosítani azt 2018-ban fogják.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**103/2017.(VIII.31.) önkormányzati határozat**

KörmendVáros Önkormányzatának Képviselő-testülete Körmend Város Esélyegyenlőségi Programjának időarányos megvalósulását, illetve az időközbeni változásokat áttekintette, az áttekintés alapján megállapította, hogy a program felülvizsgálata,illetvea helyzetelemzés és az intézkedési terv módosítása nem szükséges, ugyanakkor elrendeli az Önkormányzat esélyegyenlőségi programjának esedékes felülvizsgálatát 2018. I. negyedévében.

**8./ Visszavásárlási jog és elidegenítési tilalom törlése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a testület a Hunyadi utcában 6 lakótelket alakított ki. A telkek kelendőek voltak, 5 elkelt, a hatodik iránt is van érdeklődés. A kérés az, hogy az elidegenítési tialalmat töröljék, mivel a hitel felvételénél sajnos gondot okoznak, ami végső soron megint csak körmendiek helyzetét teszi nehezebbé. Így a biztosítékok egy részének elengedését kérjük azzal, hogy ettől az ingatlanok beépítési kötelezettsége fennmarad, amely kötelezettséget az elállás joga is véd a megkötött szerződésekben. Elmondja, hogy a telkek egy részénél megkezdődött már az építkezés.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja és a következő határozatot hozza:

**104/2017.(VIII.31.) önkormányzati határozat**

Körmend város Önkormányzata Képviselő-testülete hozzájárul ahhoz, hogy a beépítési kötelezettséggel értékesített 1407/22, 1407/83, 1407/85 és 1407/86 hrsz-ú ingatlanokra feljegyzett visszavásárlási jog és elidegenítési tilalom törlésre kerüljön az ingatlan-nyilvántartásból az ingatlanok beépítésének megkezdését követően azzal, hogy az Önkormányzatot továbbra is megilleti az elállás joga arra az esetre, ha a Vevők nem teljesítik a pályázatukban és az adásvételi szerződésben vállaltakat, illetve az ingatlan értékesítésére kiírt pályázati felhívásban előírtakat.

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Geosics László, Szabó Ferenc és Tompa László képviselő-testületi tagok az interpellációra kapott választ elfogadják. Szabó Ferenc elmondja, hogy megérti azt, hogy egy törvénytelen – játszótéren parkoló autók - állapotot a városgondnokság nem akar kavicsozással szentesíteni. Ezt az állapotot meg kell szüntetni, kompromisszumos megoldásra kell törekedni. Tompa László képviselő-testületi tag megköszöni az asztfaltozást.

Auer Miklós képviselő-testületi tag a második kérdésére, a jelzőlámpákkal kapcsolatban kapott választ nem fogadja el.

Bebes István polgármester elmondja, hogy levélben is megkeresték az igazgatóságot, a bejárás elől sem zárkóznak el, annak nyomán történő módosítás elől sem.

Bebes István polgármester kérdezi - mivel a képviselő úr nem fogadta el a választ - hogy a Testület elfogadja-e?

Körmend Város Önkormányzata Képviselő-testülete az interpellációra adott választ 10 igen, 1 nem szavazattal, 1 tartózkodás mellett elfogadja, és a következő határozatot hozza:

**105/2017.(VIII.31.) önkormányzati határozat**

Körmend város Önkormányzata Képviselő-testülete Auer Miklós képviselőnek a közlekedési lámpákkal kapcsolatban tett interpellációjára adott választ elfogadja.

**Interpellációk:**

Auer Miklós képviselő-testületi tag elmondja, hogy

* köszöni a Deák Ferenc utcai parkoló felfestéséért. Az emberek 90%-a tudja is alkalmazni a jeleket, a 10%-ról nem beszél.
* Megköszöni a hétemeletes mögötti kátyúzást, bár még lehetne folytatni, akárcsak a Téglagyári utcában.
* Külön köszönet a Bercsényi utca felújításáért, főleg annak fényében, hogy ez a Jobbik 2010, illetve 2014-es helyi programjában nevesítve is szerepelt. Bár a járdaszegéllyel elhelyezett oldalon a kapu ki-bejáratok kialakítását nem mindenhol így oldották volna meg. Mindemellett ne feledkezzenek meg a Deák Ferenc utcáról, mely az Alkotás utcáról északra közúti közlekedésre alkalmatlan, mint ahogy a Thököly Imre utca Arany János utcáról az aluljáróig.
* Idézni szeretne: „Zaj vesz körül bennünket, és mi jól érezzük magunkat a zajban…Nem egyszerűen elszenvedjük, nem, a probléma mi vagyunk, hiszen ha nincs zaj, akkor csinálunk…Márpedig a zaj, ez a decibelben mérhető civilizatórikus igénytelenség, a lehető legrosszabb bizonyítvány, amit magunkról kiállíthatunk… A hang kibocsátása valamikor a kommunikáció vagy legalább az az iránti vágy legbiztosabb jele volt. Ehhez képest ma ott tartunk, hogy hangok kibocsátásával, illetve különös kegyetlenséggel történő felhasználásával elejét vesszük bármilyen kommunikációnak, vagy ami ennél is rosszabb: bármiféle csöndnek.” A fényjelző készülékek beállítása nem sikerült. Vagy nem akarják, vagy nem is tudják, de akkor ezt meg kellene mondani. Immár másodszor kaptak rendkívül éles és rendkívül magas hangon, és rendkívül hangosan sípoló készülékeket minden kijelölt gyalogos átkelőhöz. Annak idején jelezte, hogy ha ezeket vakoknak, illetve gyengén látóknak szerelték fel a közlekedés segítése végett, akkor olyat kellett volna felszerelni amelyik bemondja, hogy merre tud tovább haladni. Egy Kárpátiát, Ismerős Arcokat vagy Lehár Ferenc operettjeit elhallgatná egész nap, de ezek az eszközök így, ilyen hangerővel rendkívül zavaróak. Kérik azok leszerelését.
* Köztudott, hogy a nagy rendezvények során négy darab 2000 literes tartályt töltenek meg vízzel, melyet a rendezvény végén egyszerűen az úttestre engednek. Alkalmanként 8000 liter ivóvízről beszél. Egy afrikai falu fél évig kitartana vele. Gondolja a városgondnokság is fel tudná azt használni.
* Németh Mária szülőháza előtt a méteres gazt már levágták, de nem kéne azt hónapokig ott növeszteni.
* Munkácsy Mihály utca Rákóczi utca észak-keleti oldalán a lépcső balesetveszélyes
* A Vida József utcában az idén nem látta működni a díszkutat, a Fő téri pedig tömítési gondokkal küzd, meg kellene őket nézni a lezárás előtt.
* Körmendi Konzultáció autósoknak, vagyis súlyadó. Ismét előjöttek a problémák. Az egyiknek korán jön a csekk, félreteszi, elfelejti. A másik, aki a bírság elkerülése végett a csekk kézhezvétele után egyben fizeti be az összeget, most kapja a felszólítást és a csekket, hogy fizessen, de mit.
* A hulladék szállítás díja felmerült a bizottsági ülésen is, az egy fő fizet 4.000-et, a három fő két kereső fizet 5.000-et, azt ígérték, hogy esetleg egy főnél a hulladékszállítás díja kevesebb lesz.
* Kérdezi, hogy a Bartók 5. szám felújítása hogy áll. A bizottságnak nagyon kellene az a 14 lakás

Bebes István polgármester elmondja, hogy hulladékszállítás kapcsán a Körmend részére érvényesített kedvezmények működtek, az, hogy ezt most nem működik, a város nem tehet, ezek megállapítása kikerült a város kezéből, nincs joguk ahhoz, hogy egy rendelet alkotással átvállalják a költségeket. A rossz állapotú utcák felújításával mindenképpen haladni szeretnének. A Bartók 5. úgy lett tervezve, hogy ahhoz forrás szükséges, azonban egyelőre nincs olyan pályázat, ahol ezt meg tudnák célozni. Szakaszosan is lehetne pályázni, de azzal nem érnek el semmit, hiszen évek múlva lehetne használatba venni, azt szeretnék, ha a 130-150 millió forintot egyszerre tudnák rákölteni.

Tompa László képviselő-testületi tag elmondja, hogy a szemétszállítási díjjal kapcsolatban felteendő kérdésére már megkapta a választ. Az ülés volt a településrendezési eszközös kapcsán lakossági fórum, kérdezi, hogy a város által üzemeltetett helyi médiákban lenne-e lehetőség a fórum meghirdetésére. A hétemeletes mögötti parkolóban a fák ágai már elérik a kukásautót, amennyiben van rá lehetőség, kéri azok megnyírását.

Bebes István polgármester elmondja, hogy a fórumok sajtóban való megjelenésének nincs akadálya. Kéri a városgondnokságot a parkoló megvizsgálására és a felmerült probléma megoldására.

Bán Miklós képviselő-testületi tag elmondja, hogy a 8-as és a Bartók lakótelep között 2-3 fa megnyomta az aszfaltot, azt még azelőtt helyre kell hozni, hogy a felfestés megkezdődne, kéri a városgondnokság segítségét.

Ferencz Gyula képviselő-testületi tag elmondja, hogy a Rákóczi utca déli oldalán lévő szervizúton – a városgondnoksággal egyeztetve - megsüllyedtek a vízelvezető rácsok, ugyanez érvényes az Esze Tamás és a József Attila utca sarkán is. Teljesen eltömődtek, azokat ki kell tisztítani. A Rákóczi utca déli oldalán lévő szervizúton lévő parkolásról is szeretne szólni. Délután 4 óráig ott nem is lehet parkolni, annyira túlzsúfolt a parkoló. A vállalkozók hátrányos helyzetbe kerültek, hiszen sem rakodni, sem parkolni nem tudnak. Sem a tűzoltó, sem a mentőautó nem tud ott megállni. A Bartók lakótelepen parkolóhelyek bérletét kezdeményezték, kéri a testületet arra, hogy a rendeletet dolgozzák ki, hiszen megoldást kell találni a problémára. A Spar kereszteződés munkálatai idén még nem kezdődnek meg, most csak két koccanás történt, de majdnem minden héten történik egy, kéri, hogy segítsék annak a megépítését.

Bebes István polgármester elmondja, hogy a parkolási kérdéssel óvatosan bánna. A baj az, hogy valakinek nem egy, vagy kettő, hanem három autója is van, és azokkal ott parkol. Lesz itt egy 8-as gyorsforgalmi út építés, visszarendezés, amivel további parkolóhelyeket lehet nyerni. Nem zárkóznak el a parkoló bérléstől, de nagyon sok munkát kell befektetni és az előkészítése sem egyszerű. A Spar kereszteződés kapcsán elmondja, hogy TOP-os pályázat keretein belül valósul meg, az előkészítésnek különleges szabályai vannak, elhúzódott, egy évvel később hirdették ki a pályázatot, ez egy külön történet. Szeretnének gyorsan előrehaladni, de a tervezés során különböző kötelezettségek vannak, melyeket teljesíteni kell, hiszen ott kerékpárút is meg fog valósulni. Véleménye szerint ez a jövő évben meg fog valósulni, reméli, hogy a kollégák bizonyítani is fogják, hogy a szavainak igazsága van. Azzal ő is találkozott, hogy az emberek behajtanak a kereszteződésbe, nem igazán érdekli őket a többi autós, a tábla. Meg kéne szokni, hogy közlekedési rend van, már nem lehet azt mondani, hogy tavaly alakították ki, és meg kell szokni.

Ferencz Gyula képviselő-testületi tag elmondja, hogy a Körmendet elkerülő út 2019-ben fog megvalósulni. Magyarra lefordítva, 2021-ben fog a Rákóczi úton a parkolási rend kialakulni, akkor még kemény éveknek néznek elébe. Szombaton és vasárnap a valós parkolási lehetőségeket lehet érzékelni, mindenkinek van hely, mindenki le tud parkolni. Senkinek nem okoznak hátrány a parkoló-bérlet megvásárlásával, hiszen a vállalkozó befizeti a 250.000 Ft-os bérletet, így nem kerül hátrányba a vállalkozás.

Bebes István polgármester elmondja, hogy nem áll ennek útjába, a megfelelő javaslatot a képviselő-testület elé hozza.

Geosics László képviselő-testületi tag elmondja, hogy a Korona udvaron és a Korona cukrászda előtti részen nagyon sok a patkány, kéri ezek irtását.

Dr. Hadnagy Ádám képviselő-testületi tag köszönetet mond Szalai Mónikának, Hornyák Istvánnak, a műszaki irodának és polgármester úrnak, hogy a fitnesz eszközök kikerültek a Kauz-réti játszótérre.

További kérdés, vélemény nem hangzik el. Bebes István polgármester a Képviselő-testület ülését 15 óra 03 perckor bezárja.

K. m. f.

Bebes István dr. Stepics Anita

polgármester jegyző